Il-proposta dettaljata għall-espansjoni tal-kamp ta’ applikazzjoni tas-CCSU, bl-ispeċifikazzjonijiet tekniċi meħtieġa għall-proġetti kollha inklużi fil-kamp ta’ applikazzjoni, tinsab fl-Anness tad-Deċiżjoni proposta. Dan l-Anness isir Appendiċi 1 ġdid tas-CCSU u jissostitwixxi l-Appendiċi 1 u 2 eżistenti tas-CCSU.

L-espansjoni proposta tal-kopertura tas-CCSU tkun riżultat sinifikanti għas-27 sessjoni tal-Konferenza tal-Partijiet għall-Konvenzjoni Qafas tan-NU dwar it-Tibdil fil-Klima (Conference of the Parties to the United Nations Framework Convention on Climate Change “COP 27”), li għandha ssir bejn is-7 u t-18 ta’ Novembru 2022, minħabba li tippermetti lill-aġenziji ta’ kreditu għall-esportazzjoni (export credit agencies, “ECAs”) biex ikollhom rwol akbar fl-appoġġ tat-tranżizzjoni ekoloġika u jikkontribwixxu għall-kisba tal-objettivi tal-Ftehim ta’ Pariġi. Din tagħti spinta wkoll lin-negozji tal-UE f’setturi orjentati lejn il-futur b’potenzjal qawwi li jappoġġaw it-tkabbir ekonomiku u l-impjiegi tal-UE.

Din il-proposta tal-Kummissjoni għal deċiżjoni tal-Kunsill skont l-Artikolu 218(9) tat-TFUE dwar l-espansjoni tal-kamp ta’ applikazzjoni tas-CCSU hija marbuta ma’ proposta parallela tal-Kummissjoni għal deċiżjoni tal-Kunsill skont l-Artikolu 218(9) tat-TFUE biex jintlaħaq qbil dwar ir-regoli modernizzati tal-Arranġament (COM(2022) 456). Parti importanti mill-modernizzazzjoni tal-Arranġament hija aġġustament għar-rati minimi tal-primjum għal tranżazzjonijiet b’termini itwal ta’ ħlas lura (bħal dawk previsti li jkunu permessi taħt is-CCSU). Dan se jindirizza sfida ewlenija relatata mat-termini attwali tas-CCSU, billi l-Parteċipanti indikaw li primjums għoljin kienu fattur sinifikanti fl-użu relattivament limitat tal-flessibbiltajiet attwali. Barra mis-settur tal-enerġija mir-riħ, s’issa kien hemm ftit tranżazzjonijiet tas-CCSU. Għalhekk, din il-modifika hija essenzjali.

Fl-aħħar nett, bħala riżultat tal-estensjoni tat-termini ta’ ripagament massimu fil-modernizzazzjoni tal-Arranġament, huwa wkoll meħtieġ li t-termini ta’ ripagament tas-CCSU jiġu estiżi sabiex jiġi żgurat li dan ikompli jipprovdi inċentiv sinifikanti għal tranżazzjonijiet li ma jagħmlux ħsara lill-klima.

Din il-proposta għal deċiżjoni ma tkoprix id-dispożizzjonijiet relatati ma’ proġetti ta’ adattament għat-tibdil fil-klima fis-CCSU. Dawn huma indirizzati fi proposta preċedenti (ara d-dokument tal-Kunsill ST6650/22 tat-28 ta’ Frar 2022).

Huwa xieraq li tiġi stabbilita l-pożizzjoni tal-Unjoni minħabba li d-deċiżjoni li għandha tiġi adottata mill-Parteċipanti fl-Arranġament biex tiġi emendata s-CCSU se jkollha effetti legali fl-UE (ara 2.1 hawn fuq).

3.Il-pożizzjoni li għandha tittieħed f’isem l-Unjoni

It-twessigħ propost tal-kamp ta’ applikazzjoni tas-CCSU jippermetti li firxa usa’ ta’ esportazzjonijiet, li ma jagħmlux ħsara lill-klima, tal-Parteċipanti jistgħu jieħdu vantaġġ mit-termini u l-kundizzjonijiet aktar ta’ benefiċċju ta’ din l-Impriża Settorjali, meta mqabbla mar-regoli orizzontali applikabbli skont l-Arranġament. Dan jagħmel lis-CCSU mezz aktar effettiv ta’ appoġġ għat-tranżizzjoni ekoloġika.

Filwaqt li jitqiesu l-għan u l-effetti pożittivi antiċipati tas-CCSU emendata fuq l-għanijiet klimatiċi tal-UE kif ukoll fuq l-iżvilupp tat-teknoloġija ekoloġika u l-ekonomija fl-UE, jenħtieġ li l-pożizzjoni li għandha tittieħed f’isem l-Unjoni tkun li tappoġġa l-abbozz tal-proposta anness ma’ din id-Deċiżjoni.

4.Bażi ġuridika

4.1.Bażi ġuridika proċedurali

4.1.1.Prinċipji

L-Artikolu 218(9) tat-Trattat dwar il-Funzjonament tal-Unjoni Ewropea (Treaty on the Functioning of the European Union, TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta din is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregola s-sede inkwistjoni. Dan jinkludi wkoll l-istrumenti li ma jkollhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”.

4.1.2.Applikazzjoni għal dan il-każ

L-att, li l-Parteċipanti se jintalbu jadottaw, jikkostitwixxi att li għandu effetti legali. L-att għandu jkun vinkolanti skont id-dritt tal-Unjoni bis-saħħa tal-Artikolu 1 tar-Regolament (UE) Nru 1233/2011 tal-Parlament Ewropew u tal-Kunsill tas-16 ta’ Novembru 2011 dwar l-applikazzjoni ta’ ċerti linji gwida fil-qasam tal-krediti ta’ esportazzjoni uffiċjalment appoġġati u li jħassar id-Deċiżjonijiet tal-Kunsill 2001/76/KE u 2001/77/KE, li jiddikjara li “Il-linji gwida li jinsabu fl-Arranġament dwar il-Krediti ta’ Esportazzjoni Uffiċjalment Appoġġati (“l-Arranġament”) għandhom japplikaw fl-Unjoni. It-test tal-Arranġament huwa anness ma’ dan ir-Regolament.”

Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

4.2.Bażi ġuridika sostantiva

4.2.1.Prinċipji

Il-bażi ġuridika sostantiva biex tittieħed d-deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni.